钦定古今图书集成/明伦汇编/氏族典/第218卷 > 罗喻义
## 钦定古今图书集成/明伦汇编/氏族典/第218卷 > 罗喻义

按《明外史罗喻义传》：“喻义，益阳人。万历四十一年进
士。改庶吉士，授检讨，请假归。天启初，还朝，历官谕德，
直经筵。六年，擢南京国子祭酒。诸生欲为魏忠贤建
祠，喻义惩其倡者，乃已。忠贤党辑东林籍贯湖广二
十人，以喻义为首。庄烈帝嗣位，召拜礼部右侍郎，协
理詹事府。寻充日讲官，教习庶吉士。崇祯三年，进左”
侍郎。喻义性严冷，闭户读书，不轻接一客。后见中外
多故，锐意讲武事。明年九月进讲《尚书》，撰布《昭圣武
讲义》中及时事语，颇伤执政呈稿。政府温体仁不怿，
使正字官语喻义，令改。喻义造阁中，隔扉诮体仁。体
仁怒，上言：“故事，惟经筵进规多于正讲，日讲则正多
规少。今喻义以日讲而用经筵之制，及令删改，反遭
其侮。惟圣明裁察。”遂下吏部议。吏部尚书闵洪学希
体仁指，议，革职闲住，可之。家居十年卒。福王时，谥《文
介》。